Diari Oficial de la Generalitat Valenciana


Sumari del DOGV 7656, del 12-11-2015 (2015/9065)

RESOLUCIÓ de 26 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/15-AIA Silla.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7656

Data del DOGV
:   12-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9065


Data del document
:   26-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Silla
    * impacte ambiental

RESOLUCIÓ de 26 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/15-AIA Silla. [2015/9065]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 2/15-AIA Silla.  
  
  
«Declaració d'impacte ambiental  
Expedient 911-3226-BVJ-A  
Títol: magatzem de ferralla.  
Promotor: Lian Ying, SL.  
Autoritat substantiva: Ajuntament de Silla.  
Localització: avinguda d'Alacant, número 20 (UE l'Alteró Industrial) de Silla.  
  
Descripció del projecte  
L'objecte d'este projecte és l'obtenció de la llicència ambiental per a establir i desenvolupar l'activitat de magatzem de ferralla.  
  
L'activitat s'ubicarà en una parcel·la d'uns 5.400 m² situada a l'avinguda d'Alacant, número 20, al municipi de Silla. Disposa d'una nau industrial amb una superfície construïda en planta de 3.702,27 m², amb una façana que dóna a l'avinguda d'Alacant, rodejada per patis pels altres tres costats.  
La nau té forma irregular i té dos entresolats. La zona d'emmagatzematge se situa en la planta baixa. L'estructura principal està constituïda per pòrtics metàl·lics amb coberta a dos aigües. L'alçària mínima és de 5,57 m, amb una alçària total fins al carener de 9,69 m. Els tancaments generals són de bloc de formigó. El paviment del local serà de ciment continu corronat en la zona de treball i taulell ceràmic en la zona de vestuaris i lavabos. L'emmagatzematge es realitzarà en l'interior de la nau, encara que també es preveu emmagatzematge en la zona del pati posterior a la parcel·la, on s'instal·larà un separador d'hidrocarburs previ a l'eixida de la xarxa particular de sanejament a la xarxa municipal. La solera del pati és de formigó.  
Els contigus de la parcel·la en què s'ubica el local de l'activitat són: a la dreta una nau industrial, a l'esquerra bar restaurant i al fons naus industrials.  
Disposarà de connexió a la xarxa de subministrament d'aigua municipal i energia elèctrica. S'ha sol·licitat permís d'abocament a la xarxa de sanejament municipal.  
  
Procés industrial  
L'activitat objecte del present projecte consistirà en l'emmagatzematge de ferralla.  
La ferralla que arriba a les instal·lacions no es manipula, únicament es deposita classificada i es redistribuïx fins a la seua destinació final, que és l'arreplega per al seu trasllat a les instal·lacions dels clients.  
Les operacions a realitzar són les següents:  
1. Recepció: la ferralla arribarà en camions, dins de contenidors. La descàrrega es produirà en l'interior de la nau, i es pesarà en una bàscula abans de l'emmagatzematge.  
2. Emmagatzematge: la càrrega rebuda es trasllada al seu lloc d'emmagatzematge en la nau per mitjà de carretons elevadors. En esta operació no es realitza cap tipus de transformació, excepte separació de les peces més grans de la resta. La ferralla s'emmagatzemarà en contenidors metàl·lics, de plàstic, o sobre la solera de formigó existent.  
3. Venda de la ferralla emmagatzemada: en general, quan n'hi ha prou producte com per a omplir un contenidor.  
4. Expedició: es realitza la càrrega del contenidor al camió per al trasllat al lloc corresponent.  
En general, la ferralla rebuda romandrà en la nau una mitjana de dues a tres setmanes.  
L'única maquinària que intervindrà en el procés industrial és un carretó elevador.  
L'estudi d'impacte ambiental (EIA) descriu els productes i les quantitats que es pretén emmagatzemar com ara cable de coure net (4 t/dia), ferralla de ferro i acer (0,03 t/dia), i ferralla d'alumini (0,013 t/dia), i els inclou en els codis de la llista europea de residus (LER) 19·12·02·i 19·12·03 que, segons la classificació de l'Orde MAM/304/2002, corresponen a metalls ferris i no ferris.  
Els residus sòlids que es produiran, procedents de l'activitat humana, s'emmagatzemaran en recipients metàl·lics, i seran evacuats diàriament a través dels serveis de neteja del municipi.  
Els residus generats per l'activitat industrial s'entregaran a un gestor de residus autoritzat. Seran emmagatzemats d'acord amb la seua naturalesa, de manera que no es produïsquen fugues, filtracions o semblants; i seran entregats de manera regular a gestors ambientals per a ser degudament tractats o eliminats.  
  
Tramitació administrativa  
El 23 de gener de 2015, l'Ajuntament de Silla remet l'expedient amb el fi que s'efectue l'avaluació ambiental del projecte, tràmit preceptiu i previ a la concessió de la llicència ambiental. A l'ofici de remissió s'adjunta:  
- Expedient administratiu, que inclou el certificat de compatibilitat urbanística.  
- Projecte d'activitat i annex.  
- Estudi d'impacte ambiental (EIA) i annex.  
El 24 de març de 2015 es va requerir l'esmena de determinades deficiències en la documentació aportada, i es complementa amb la documentació presentada en els dies 24 d'abril, 4 de maig i 10 de juny de 2015. Entre esta documentació s'inclou el certificat d'informació pública.  
La informació pública s'ha realitzat per mitjà d'una publicació en el Butlletí Oficial de la Província de València número 19, de data 29 de gener de 2015, i per mitjà d'una inserció en el tauler d'edictes de l'Ajuntament durant els períodes del 12 de setembre al 4 d'octubre de 2013 i del 17 de gener al 20 de febrer de 2015.  
El certificat d'informació pública s'emet amb data 26 de maig de 2015 i indica que, transcorregut el termini de 30 dies des de la informació pública, no s'han presentat al·legacions de caràcter ambiental.  
  
  
Consideracions ambientals  
L'activitat es realitzarà en sòl urbà industrial, l'emplaçament i l'ús del qual està d'acord amb les ordenances municipals i amb el pla general d'ordenació urbana, segons el certificat de compatibilitat urbanística emés per l'Ajuntament. Consultat el visor web intern de cartografia de la Conselleria d'Infraestructures, Territori i Medi Ambient (CITMA) no s'observen afectacions ambientals ressenyables quant a la seua ubicació. Encara que està en l'àmbit del Pla d'Ordenació dels Recursos Naturals (PORN) de l'Albufera, per estar situat en el polígon industrial no es veurà afectada la vegetació, la flora o la fauna.  
  
Les principals afectacions ambientals associades a l'activitat són les següents:  
1. A l'atmosfera  
Principalment a causa de:  
- Producció de sorolls i vibracions: presenta un estudi acústic que analitza els nivells de soroll en l'explotació, l'aïllament que produïxen els tancaments i justifica que no se sobrepassaran els límits dels nivells de soroll transmesos a la zona. En l'estudi es considera el soroll provocat pel funcionament dels motors dels vehicles durant el procés d'entrada i d'eixida a la zona de càrrega i descàrrega, el del funcionament dels aparells a instal·lar i el de l'activitat a desenvolupar. Els nivells màxims d'emissió corresponen a accions esporàdiques durant la jornada laboral, de caràcter diürn. Les conclusions de l'estudi es ratificaran amb els resultats obtinguts en les auditories acústiques establides en el Decret 266/2004, de 3 de desembre, del Consell.  
- Emissions de pols, partícules i olors: l'EIA considera que l'activitat no és susceptible de produir este tipus d'impacte perquè la ferralla arriba dins de contenidors i serà descarregada i pesada dins de la nau. Si s'ocasionara algun tipus d'olor per l'activitat, s'eliminarà per mitjà del compliment de les condicions relatives a neteja i desinfecció amb la periodicitat necessària.  
No obstant això, cal considerar els aspectes següents:  
- En el cas dels residus emmagatzemats en l'exterior, potser n'hi haja en estat de pols, llimadures o altres formes que siguen susceptibles de ser arrossegats pel vent. En estos casos, romandran en contenidors tancats o coberts amb lones que n'impedisquen la dispersió.  
- Respecte dels vehicles i de la maquinària (carretó elevador), s'efectuaran revisions periòdiques de la maquinària per a garantir que es complix la legislació vigent en matèria d'emissions contaminants.  
- El separador de greixos és susceptibles de produir olors, circumstància que es tindrà en compte a l'hora d'elaborar el pla de neteja i manteniment que permeta el seu funcionament adequat.  
2. Al sòl  
La ferralla s'emmagatzema en contenidors metàl·lics, de plàstic, o sobre la solera de formigó existent. L'EIA considera este impacte com a admissible i només considera la incidència sobre este derivada de la possibilitat de produir-se vessaments accidentals de líquids contaminants que els residus poden contindre. Com a mesura correctora establix que, a fi de procedir a l'arreplega immediata, es disposarà de bidons amb sepiolita, distribuïts pel local. Una vegada utilitzat, este material absorbent s'emmagatzemarà en un contenidor adequat fins a la seua arreplega per empresa gestora autoritzada.  
No obstant això, per estar inclòs en el PORN de l'Albufera i com està prevista la possibilitat d'emmagatzemar sobre el sòl, s'hauran d'extremar les mesures preventives contra la contaminació que puga produir-se per lixiviats. La solera de formigó del pati exterior destinat a l'emmagatzematge romandrà impermeable i disposarà d'un pendent adequat que en permeta l'escolament cap al separador d'hidrocarburs sense que queden zones entollades.  
3. A les aigües  
Segons indica l'EIA, les aigües residuals que es produiran són:  
- Les sanitàries procedents dels lavabos i de la neteja de les oficines. Estes abocaran directament a la xarxa de clavegueram municipal, són assimilables als abocaments urbans.  
- Les pluvials arreplegades en el pati exterior. Hi ha la possibilitat que les peces depositades en el sòl puguen tindre restes d'hidrocarburs o altres olis que seran arrossegats per l'aigua, en cas de pluja, a la xarxa d'arreplega d'aigües pluvials. Per a previndre estos efectes s'ha instal·lat el separador d'hidrocarburs prèviament a la connexió amb la xarxa pública. Les aigües residuals abocades, després del tractament efectuat pel separador, compliran tots els requisits exigits en les ordenances. L'EIA contempla la justificació de l'efectivitat d'esta mesura per mitjà d'un pla d'autocontrol de mostreig i anàlisi de les aigües residuals abocades realitzat per un laboratori homologat. Respecte als residus acumulats en el separador d'hidrocarburs, seran retirats periòdicament per empresa autoritzada.  
L'EIA indica que la neteja del local es realitzarà per mitjà de màquines fregadores de neteja automàtica, les quals realitzen un raspallat i aspirat de la brutícia, i no produïxen cap tipus d'abocament a la xarxa de clavegueram. Únicament en les zones no susceptibles de contaminació es realitzarà per mitjà de poals d'aigua i motxo, són assimilables a les aigües residuals urbanes.  
L'EIA contempla l'elaboració d'un programa de vigilància ambiental que garantisca el compliment de les recomanacions i mesures preventives i correctores establides, però no s'indica les accions concretes que es realitzaran per a aconseguir estos objectius. Es portarà un registre documentat del dit programa que inclourà, a més del control documental de la recepció i entrega dels residus, el resultat dels controls i autocontrols periòdics legalment exigibles.  
  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus, i a la Llei 10/2000, de Residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica amb relació a activitats, instal·lacions, edificacions, obres i serveis, que la desenvolupen.  
Per emmagatzemar coure estarà subjecte a l'Orde INT/1920/2011, d'1 de juliol, per la qual es reforça el control respecte al comerç del coure per als centres gestors de residus metàl·lics i establiments de comerç a l'engròs de ferralla i productes de rebuig.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions jurídiques  
1. El projecte examinat constituïx, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de magatzem de ferralla, promoguda per Lian Ying, SL, ubicada a l'avinguda d'Alacant, número 20 (UE l'Alteró Industrial), del municipi de Silla (València), sempre que es desenvolupe d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com les condicions establides a continuació:  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les autoritzacions o inscripcions que corresponguen per al centre ubicat a l'avinguda d'Alacant, número 20, de Silla, per a l'exercici de l'activitat.  
  
3. El promotor mantindrà permanentment en vigor i a disposició de l'autoritat ambiental competent els compromisos d'acceptació de residus per gestors autoritzats que inclouran la totalitat dels residus generats per esta activitat. S'emmagatzemaran atenent a la seua naturalesa, en l'interior de la nau, en zones específiques habilitades per a això.  
  
4. A la posada en marxa de l'activitat i, almenys, cada cinc anys, el titular durà a terme un control de les emissions acústiques i dels nivells de recepció en l'entorn per mitjà d'auditories acústiques que es realitzaran per un organisme de control autoritzat, i es farà constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament.  
5. Els residus emmagatzemats en l'exterior, que siguen susceptibles de ser arrossegats pel vent, romandran en contenidors tancats o coberts amb lones que impedisquen la seua dispersió.  
6. El pla de vigilància haurà de contemplar el manteniment i la neteja del decantador i separador de greixos que depura les pluvials de manera que el funcionament siga efectiu i no genere males olors.  
7. La solera de formigó del pati exterior destinat a l'emmagatzematge romandrà impermeable i disposarà d'un pendent adequat que en permeta l'escolament cap al separador d'hidrocarburs sense que queden zones entollades. El pla de vigilància ambiental haurà de contemplar la revisió i el manteniment de la solera sense clavills i en condicions adequades.  
8. Es portarà un registre documentat del programa de vigilància ambiental que inclourà, a més del control documental de la recepció i l'entrega dels residus, el resultat dels controls i autocontrols periòdics legalment exigibles. La documentació estarà a disposició de les autoritats competents.  
9. Qualsevol modificació o ampliació del projecte presentat, o qualsevol desviació dels previstos en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
Segon  
Esta declaració d'impacte ambiental no serà objecte de recurs sense perjuí que, si és el cas, procedisquen en via administrativa o judicial davant de l'acte pel qual s'autoritza el projecte.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
La regulació de la vigència d'esta declaració d'impacte ambiental serà l'establida en l'article 43 de l'esmentada Llei 21/2013.  
  
València, 24 de setembre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 26 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.